15.5.2023
RO
Jurnalul Oficial al Uniunii Europene
C 173/17
Cerere de decizie preliminară introdusă de Juzgado Contencioso-Administrativo no 5 de Barcelona (Spania) la 6 februarie 2023 – Sagrario și alții/Subdelegación del Gobierno en Barcelona (Cauza C-63/23, Sagrario) (2023/C 173/24) Limba de procedură: spaniola Instanța de trimitere Juzgado Contencioso Administrativo no 5 de Barcelona Părțile din procedura principală Reclamanți: Sagrario, Joaquín, Prudencio Pârâtă: Subdelegación del Gobierno en Barcelona Întrebările preliminare 1) Articolul 15 alineatul (3) in fine și articolul 17 din [Directiva 2003/86] (1), atunci când se referă la „situații deosebit de dificile”, trebuie să includă în mod automat toate situațiile în care este afectat un minor și/sau situațiile similare cu cele prevăzute la articolul 15?
2) Este compatibilă cu articolul 15 alineatul (3) in fine și cu articolul 17 din directivă o normă națională care nu prevede acordarea unui permis de ședere autonom care să garanteze că membrii familiei reîntregite nu rămân într-o situație de neregularitate administrativă în cazul unor circumstanțe deosebit de dificile?
3) Articolul 15 alineatul (3) in fine și articolul 17 din directivă permit o interpretare potrivit căreia dreptul la un permis de ședere autonom se acordă atunci când familia reîntregită își pierde autorizația de ședere din motive independente de voința sa?
4) O normă națională care nu prevede, înainte de a refuza reînnoirea permisului de ședere al membrilor familiei reîntregite, evaluarea necesară și obligatorie a situațiilor prevăzute la articolul 17 din directivă, este compatibilă cu articolul 15 alineatul (3) și cu articolul 17 din aceasta?
5) Este conformă cu articolul 15 alineatul (3) și cu articolul 17 din directivă, cu articolul 6 alineatul (1) și cu articolul 8 alineatele (1) și (2) din Convenția Europeană a Drepturilor Omului, precum și cu articolele 47, 24, 7 și cu articolul 33 alineatul (1) din Carta drepturilor fundamentale a Uniunii Europene o normă națională care nu prevede, în cazul în care persoanei pentru care se solicită reîntregirea i s-a refuzat autorizarea șederii sau reînnoirea dreptului de ședere, o procedură specifică de audiere a minorilor ca procedură prealabilă refuzului de autorizare a șederii sau de reînnoire a dreptului de ședere în calitate de persoană care reîntregește familia?
6) Este conformă cu articolul 15 alineatul (3) și cu articolul 17 din directivă, cu articolul 6 alineatul (1) și cu articolul 8 alineatele (1) și (2) din Convenția Europeană a Drepturilor Omului, precum și cu articolele 47, 24 și 7 și cu articolul 33 alineatul (1) din Carta drepturilor fundamentale a Uniunii Europene o normă națională care nu prevede, în cazul în care susținătorului reîntregirii i s-a refuzat autorizarea sau reînnoirea șederii, [o] procedură prealabilă refuzului autorizării șederii sau al reînnoirii șederii în calitate de soț pentru care se solicită reîntregirea familiei, în care acesta să poată invoca circumstanțele prevăzute la articolul 17 din directivă pentru a solicita o opțiune de a-și păstra dreptul de ședere în lipsa unei soluții de continuitate în raport cu situația anterioară a șederii sale?
(1)
Directiva 2003/86/CE a Consiliului din 22 septembrie 2003 privind dreptul la reîntregirea familiei (JO 2003, L 251, p. 12, Ediție specială, 19/vol.
6, p. 164).
Cerere de decizie preliminară introdusă de Bundesarbeitsgericht (Germania) la 8 februarie 2023 – MK/K GmbH (Cauza C-65/23, K GmbH) (2023/C 173/25) Limba de procedură: germana Instanța de trimitere Bundesarbeitsgericht